O‘zarxiv_agentligi
Oʻzarxivni Elektronlashtirish
Arxiv va ish yuritish sohasining raqamlashtirish elektronlashtirish jarayonlari ham sezilarli oʻsish kuzatildi. Tahlillarga qarab chiqadigan boʻlsak 2021-yilda Agentlik tomonidan koʻrsatilgan xizmatlarning umumiy hajmi 26,8 milliardni tashkil etgan. Yil davomida jismoniy va yuridik shaxslardan jami 830 ta, jumladan, Oʻzbekiston Respublikasi Prezidenti virtual qabulxonasi orqali 690 ta, „ishonch“ telefoni orqali 8 ta, yozma tarzda 132 ta murojaat kelib tushgan. Respublika davlat arxivlariga esa jami 4 ming 128 ta murojaat yoʻllanib, ular oʻrnatilgan tartibda oʻrganilgan. Shuni ham hisobga olish lozimki, 2021-yil davomida davlat arxivlariga 129 ming 409 ta mavzuli, 633 ming 293 ta ijtimoiy-huquqiy mazmundagi soʻrovlar yuborilgan. Shundan 72 foiz ijtimoiy-huquqiy mazmundagi soʻrovlar Davlat xizmatlari markazlari va Yagona interaktiv davlat xizmatlari portali orqali kelib tushganligi maʼlum qilingan. Arxiv hujjatlari asosida koʻrib chiqilgan soʻrovlarning 94 foizi ijobiy hal etilgan. Tashkilot hujjatlari arxiv saqloviga kelib tushmagan va taalluqliligi boʻyicha tegishli tashkilotlarga yuborilgan soʻrovlar 29,5 foizni tashkil etgan. „Oʻzarxiv“ agentligi va hududiy boshqarmalar tomonidan tashkilotlar hamda korxonalarda arxiv ishi va ish yuritish holati ustidan davlat nazoratini amalga oshirish boʻyicha 2021-yil davomida 168 ta tashkilot va korxonalarda nazorat tekshiruvlari oʻtkazilib, ular yuzasidan 45 ta taqdimnoma kiritilgan hamda 3 ta maʼmuriy bayonnoma tuzilgan. My.mehnat.uz tizimi bilan „Arxiv ishi“ yagona axborot tizimi integratsiya qilinishi tufayli Ish stajini tasdiqlash xizmati ishga tushirildi. Tizim Elektron hukumatning Yagona idoralararo integratsion platformasiga (my.archive.uz „Oʻzarxiv“ agentligi) muvaffaqiyatli ulandi. Oʻzbekiston Respublikasi Milliy arxiv fondi hujjatlarining elektron shaklini yaratish ishlari jadallashtirilib, 209 ming saqlov birligida qogʻoz asosidagi 13,7 million kadr (rejaga nisbatan 114 %) elektron nusxalari yaratildi, alohida qimmatli hujjatlarni elektron shaklga oʻtkazish koʻrsatkichi 37,7 foizga yetkazildi. Bundan tashqari, Agentlik tomonidan yaroqsiz holatga kelgan yoki yoʻqotilgan mehnat daftarchasidagi yozuvlarni tasdiqlash va „Mavzuli soʻrovlarni ijro etish“ davlat xizmatini koʻrsatish boʻyicha elektron xizmatlar Yagona interaktiv davlat xizmatlari portali (my.gov.uz)da ishga tushirildi hamda sud qarorlari boʻyicha davlat arxivlaridan maʼlumotnomalarni olish yuzasidan E-XSUD tizimi bilan integratsiyalashuvi yoʻlga qoʻyildi. Axborot texnologiyalari va kommunikatsiyalarini rivojlantirish vazirligi bilan hamkorlikda Yagona billing tizimi integratsiya qilinib, Yagona portal orqali koʻrsatiladigan pullik xizmatlar boʻyicha onlayn toʻlov tizimlari joriy etildi. Oʻzbekiston Respublikasi „Oʻzarxiv“ agentligi tizimidagi barcha davlat arxivlar internet tarmogʻiga ulangan boʻlib, shundan 68 foizi optik tolali internet tarmogʻi bilan taʼminlandi. Bugungi kunda „Arxiv ishi“ yagona axborot tizimi takomillashtirilib, davlat arxivlari saqlanayotgan shaxsiy tarkibga oid fondlarni qamrab olgan 80 mingdan ziyod maʼlumotlar bazasi shakllantirildi va u doimiy tarzda yangilanib borilmoqda.